钦定古今图书集成/理学汇编/学行典/第091卷 > 朱子全书 > 《答汪太初》
## 钦定古今图书集成/理学汇编/学行典/第091卷 > 朱子全书 > 《答汪太初》

近世学者不知圣门实学之根本次第，而溺于老佛
之说，无致知之功，无力行之实，而常妄意天地万物
人伦日用之外，别有一物空虚元妙，不可测度，其心
悬悬然，惟徼幸于一见此物以为极致，而视天地万
物本然之理，人伦日用当然之事，皆以为是非要妙，
特可以姑存而无害云尔。盖天下之士不志于学，则
“汎无所执持而徇于物欲，幸而知志于学，则未有不
堕于此者也。”某之病此久矣，而未知所以反之，盖尝
深为康、胡二君言之，而复敢以为左右之献。不识高
明以为然否？抑尝闻之，学之杂者似博，其约者似陋。
惟先博而后约，然后能不流于杂而不揜于陋也。故
《中庸》明善居诚身之前，而《大学》诚意在格物之后，此
圣贤之言可考者然也。